
VENDIM
NR. 1020, DATË 16.12.2020

PËR PËRBËRJEN, FUNKSIONIMIN DHE DETYRAT E KOMISIONIT TEKNIK KËSHILLIMOR PËR ZVOGËLIMIN E RISKUT NDAJ FATKEQËSIVE
 
Në mbështetje të nenit 100 të Kushtetutës dhe të pikës 3, të nenit 25, të ligjit nr. 45/2019, “Për mbrojtjen civile”, me propozimin e ministrit të Mbrojtjes, Këshilli i Ministrave
 
VENDOSI:
 
 1. Nën drejtimin e Agjencisë Kombëtare të Mbrojtjes Civile në Ministrinë e Mbrojtjes krijohet dhe funksionon Komisioni Teknik Këshillimor (në vijim “KTK”), i cili këshillon për çështje të zvogëlimit të riskut nga fatkeqësitë për mbrojtjen civile. 
2.  KTK-ja kryesohet nga drejtori i Përgjithshëm i Agjencisë Kombëtare të Mbrojtjes Civile dhe ka në përbërje përfaqësues të ministrive, të strukturave në varësi të tyre dhe të institucioneve, si më poshtë vijon:
a) Ministria e Mbrojtjes;
b) Ministria e Brendshme;
c) Ministria për Evropën dhe Punët e Jashtme; 
ç) Ministria e Financave dhe Ekonomisë;
d) Ministria e Infrastrukturës dhe Energjisë; 
dh) Ministria e Bujqësisë dhe Zhvillimit Rural; 
e) Ministria e Arsimit, Sportit dhe Rinisë; 
ë) Ministria e Shëndetësisë dhe Mbrojtjes Sociale; 
f) Ministria e Turizmit dhe Mjedisit;
g) Ministria e Drejtësisë; 
gj) Ministria e Kulturës; 
h) Drejtoria e Përgjithshme e Policisë së Shtetit; 
i) Drejtoria për Çështjet Vendore dhe Prefekturat; 
j) Drejtoria e Përgjithshme e Rezervave Materiale të Shtetit; 
k) Drejtoria e Përgjithshme për Mbrojtjen nga Zjarri dhe Shpëtimin; 
l) Instituti i Gjeoshkencave, Energjisë, Ujit dhe Mjedisit (me ftesë);
ll) Shërbimi Gjeologjik Shqiptar; 
m) Instituti i Shëndetit Publik; 
n) Instituti i Fizikës Bërthamore të Zbatuar (me ftesë);
nj) Instituti Kombëtar i Trashëgimisë Kulturore;
o) Autoriteti Rrugor Shqiptar (ARRSH);
p) Sekretariati Kombëtar i Digave të Mëdha;
q) Universiteti Politeknik i Tiranës (me ftesë);
r) Instituti i Sigurisë Ushqimore dhe Veterinare;
rr) Agjencia e Kombëtare e Mjedisit;
s) Agjencia Kombëtare e Pyjeve;
sh) Instituti i Gjeografisë dhe Infrastrukturës Ushtarake;
t) Instituti i Ndërtimit (me ftesë);
th) Autoriteti Shtetëror për Informacionin Gjeohapësinor (ASIG);
u) Agjencia e Menaxhimit të Burimeve Ujore dhe Komiteti Kombëtar i Digave të Mëdha;
v) Universiteti Bujqësor i Tiranës (me ftesë);
x) Korporata Elektroenergjetike Shqiptare (KESH);
xh) Operatori i Shpërndarjes së Energjisë Elektrike (OSHEE); 
y) Enti Kombëtar i Banesave (me ftesë);
z) Inspektorati Ndërtimor Urbanistik Kombëtar (me ftesë).
Niveli i përfaqësimit në KTK është drejtues ose specialist, i cili, në ushtrimin e detyrës së tij, ka kompetenca për çështjet e zvogëlimit të riskut nga fatkeqësitë dhe mbrojtjen civile, sipas fushave të përgjegjësisë shtetërore të institucionit apo të strukturës që përfaqëson.
3. Mënyra e funksionimit të Komisionit Teknik Këshillimor është, si më poshtë vijon:
a) KTK-ja thirret dhe drejtohet nga drejtori i Përgjithshëm i Agjencisë Kombëtare të Mbrojtjes Civile, sa herë që ai e gjykon të nevojshme, por jo më pak se një herë në gjashtë muaj;
b) Në varësi të nevojave, në mbledhjet e KTK-së ftohen edhe përfaqësues nga institucione shkencore dhe monitoruese, organizatave joqeveritare etj.;
c) Drejtori i AKMC-së për çështje specifike, sipas rastit, mund të thërrasë një pjesë të anëtarëve të KTK-së;
ç) Pranë KTK-së funksionon sekretaria teknike, me punonjës të AKMC-së, e cila përgjigjet për përgatitjen e materialeve dhe për njoftimin për mbledhjen e radhës së komisionit, duke ia dërguar çdo anëtari, jo më vonë se 10 (dhjetë) ditë përpara datës së mbledhjes.
4. Komisioni Teknik Këshillimor ka përgjegjësi:
a) të shqyrtojë strategjitë, politikat, programet dhe planet për zvogëlimin e riskut nga fatkeqësitë dhe mbrojtjen civile, me qëllim mbrojtjen e jetës së njerëzve, të pronës, të trashëgimisë kulturore dhe të mjedisit;
b) të shqyrtojë dhe të rekomandojë për çështjet që lidhen me programet e edukimit/arsimimit për strukturat e sistemit të mbrojtjes civile dhe publikun e gjerë në fushën e mbrojtjes civile;
 c) të shqyrtojë dhe të analizojë planet për emergjencat civile, të përgatitura nga institucionet shtetërore e joshtetërore, dhe të japë rekomandimet përkatëse, sipas rastit;
 ç) të ndihmojë në përmirësimin e sistemit të mbrojtjes civile, vënien në eficiencë të plotë të tij, përcaktimin e prioriteteve, si dhe identifikimin e nevojave;
 d) të kontribuojë në rrugët e zgjidhjes për masat parandaluese, të rehabilitimit dhe të rimëkëmbjes për lloje të ndryshme fatkeqësish natyrore ose fatkeqësi të tjera;
dh) të shqyrtojë ose të vlerësojë studime në fushën e mbrojtjes civile.
[bookmark: _GoBack]5. Ngarkohen Ministria e Mbrojtjes, institucionet e përmendura në pikën 2, të vendimit dhe Agjencia Kombëtare e Mbrojtjes Civile për zbatimin e këtij vendimi.
Ky vendim hyn në fuqi pas botimit në Fletoren Zyrtare.

